
OPĆINSKO VIJEĆE OPĆINE PLITVIČKA JEZERA

n/r  predsjednika

PREDMET:
Prijedlog Odluke o komunalnom redu 




Sukladno odredbama Statuta Općine Plitvička Jezera (Županijski glasnik Ličko-senjske županije br. 3/18 i 8/18, te Službeni glasnik Općine Plitvička Jezera 2/19) općinski načelnik Općine Plitvička Jezera dana 19.07.2019. godine utvrdio je prijedlog Odluke o komunalnom redu te ga prosljeđuje Općinskom vijeću Općine Plitvička Jezera na raspravu i donošenje. 

     

Izvjestitelj na sjednici Općinskog vijeća bit će pomoćnica pročelnice gđa. Marija Vlašić.








Općinski načelnik 








Ante Kovač

U prilogu: 

1. Prijedlog Odluke

DOSTAVITI:

1. Općinskom vijeću Općine Plitvička Jezera, članovima, svima, 

2. Jedinstveni upravni odjel Općine Plitvička Jezera, 

3. Uz evidenciju, 

4. Pismohrana, ovdje.

Na temelju članka 104. Zakona o komunalnom gospodarstvu („Narodne novine“ 68/18 i 110/18) i članka 22. Statuta Općine Plitvička Jezera („Županijski glasnik“ Ličko-senjske županije br. 03/18 i 08/18 i „Službeni glasnik Općine Plitvička Jezera“ br. 2/19), Općinsko vijeće Općine Plitvička Jezera na ___redovnoj sjednici održanoj dana__________ donijelo je
ODLUKU
o komunalnom redu

OPĆE ODREDBE

Članak 1.

Ovom Odlukom o komunalnom redu (u daljnjem tekstu: Odluka) propisuje se komunalni red na  području  Općine Plitvička Jezera i mjere za njegovo provođenje.

Članak 2.

 Odredbama ove Odluke propisuje se:

· uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,

· način uređenja i korištenja površina javne namjene i zemljišta u vlasništvu jednice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,
· uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,
· održavanje čistoće i čuvanje površina javne namjene, uključujući uklanjanje snijega i leda sa tih površina,
· mjere za provođenje Odluke,
· mogućnost korištenja površina javne namjene na način koji omogućava kretanje osoba s posebnim potrebama.
Članak 3.

Pojedini pojmovi u smislu ove Odluke imaju sljedeće značenje:

1. „površina javne namjene“ je svaka površina čije je korištenje namijenjeno svima pod jednakim uvjetima ( javne ceste, nerazvrstane ceste,  ulice, biciklističke staze, pješačke staze i prolazi, trgovi, tržnice, igrališta, parkirališta, groblje, parkovne i zelene površine u naselju, rekreacijske površine i sl.),

2. „nerazvrstane ceste“ su ceste koje se koriste za promet vozilima i koje svatko može slodobno koristiti na način i pod uvjetima određenim Zakonom o komunalnom gospodarstvu i drugim propisima, a koje nisu razvrstane kao javne ceste sukladno zakonu kojim se uređuju ceste,

3. „javne prometne površine na kojima nije dopušten promet motornim vozilima“su trgovi, pločnici, javni prolazi, javne stube, prečaci, šetališta, uređene plaže, biciklističke i pješačke staze, pothodnici, podvožnjaci, nadvožnjaci, mostovi i tuneli, ako nisu sastavni dio nerazvrstanih cesta ili druge ceste,

4. „javna parkirališta“ su uređene javne površine koje se koriste za parkiranje motornih vozila i/ili drugih cestovnih vozila s pripadajućom opremom na zemljištvu u vlasništvu Općine,

5. „javne garaže“ su podzemne i nadzemne građevine koje se koriste za parkiranje motornih vozila s pripadajućom opremom, čiji je investitor odnosno vlasnik Općina ili osoba koja obavlja komunalnu djelatnost pružanja usuge parkiranja na uređenim javnim površinama i u javnim garažama.

6. „javne zelene površine“ su parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javnih športskih i rekreacijskih prostora, zelene površine uz cestu i ulice, ako nisu sastavi dio nerazvrstane ili druge ceste odnosno ulice i sl. 

Članak 4.

Komunalni red  propisan  ovom Odlukom  obvezan je  za sve  građane,  pravne osobe,  kao i osobe koje se privremeno nalaze na području Općine Plitvička Jezera.

Ovom Odlukom mora se osigurati mogućnost korištenja površina javne namjene na način koji omogućava kretanje osoba s posebnim potrebama.

 UREĐENJE NASELJA

Članak 5.

Naselja na području Općine Plitvička Jezera ( u daljnjem tekstu: Općine) moraju biti uređena.

Pod uređenjem naselja smatra se uređenost pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.
Pročelja, okućnice i dvorišta zgrada

Članak 6.

Pročelja, okućnice i dvorišta zgrada (vanjski dijelovi zgrade) u vlasništvu fizičkih ili pravnih osoba u dijelu koji je vidljiv površini javne namjene moraju biti uređeni i čisti, a oštećenja se moraju popraviti o čemu su dužni brinuti njihovi vlasnici ili korisnici.
Zgrade koje svojim izgledom, zbog oštećenja ili dotrajalosti vanjskih dijelova, nagrđuju opći izgled ulice i naselja moraju urediti i trajno održavati njihovi vlasnici ili korisnici.

Zabranjeno je uništavati pročelja zgrada, te po njima ispisivati poruke, grafite, obavijesti, crtati, šarati, djelomično ličiti pročelja bojama koje se ne uklapaju u cjelovitu sliku pročelja i na drugih ih način prljati ili nagrđivati. 

Za zgrade koje stanjem svojih konstruktivnih elemenata ugrožavaju sigurnost i prijeti opasnost od rušenja, postupit će se u skladu s Zakonom o prostornom uređenju i gradnji.


Članak 7.

Vlasnici, odnosno korisnici građevina koje imaju svojstvo kulturnog dobra ili se nalaze na području zaštićene kulturno-povijesne cjeline ili zaštićenog dijela prirode (u nastavku teksta: kulturno dobro i zaštićeni dio prirode) dužni su za sve zahvate na vanjskim dijelovima građevina, ishoditi rješenje upravnog tijela nadležnog za zaštitu spomenika kulture i prirode.

Zabranjeno je bilo kakvo izvođenje zahvata na vanjskim dijelovima građevina iz stavka 1. ovoga članka bez rješenja ili suprotno rješenju, oštećivanje građevina, ispisivanje poruka, grafita, obavijesti, crtanje i šaranje, djelomično ličenje pročelja bojama koje se ne uklapaju u cjelovitu sliku pročelja, izvođenje instalacija i postavljanje uređaja na ulična pročelja građevina

Članak 8.

Na području Općine Plitvička Jezera mogu se postavljati tende, reklame, plakati, spomen-ploče na građevinama, kao i druge urbane opreme te klimatizacijski uređaji na zgradama u vlasništvu fizičkih ili pravnih osoba, koji se prema posebnim propisima grade bez građevinske dozvole i glavnog projekta.

Odobrenje za postavljanje predmeta iz st.1. ovog članka na dijelu zgrade koji je vidljiv površini javne namjene izdaje Jedinstveni upravni odjel.

Članak 9.

Na pročeljima zgrada, prozorima, balkonima, ogradama i drugim dijelovima zgrade koji je vidljiv površini javne namjene zabranjeno je postavljati antene za prijem zemaljskih i satelitskih programa, klima-uređaje i ostale uređaje, vješati ili izlagati rublje, posteljinu, tepihe ili druge predmete.

Na prozorima, balkonima, ogradama i drugim sličnim dijelovima zgrade u pravilu se drži cvijeće i ukrasno bilje.

Antene za prijem zemaljskih i satelitskih programa, te klima-uređaji iznimno se postavljaju na način da su vidljivi s površine javne namjene za što je potrebno odobrenje Jedinstvenog upravnog odjela
Prigodni natpisi i ukrasi (zastave, natpisi na platnu i sl.) koji se postavljaju na zgradama moraju biti čisti i uredni, te se trebaju ukloniti odmah nakon prestanka razloga zbog kojeg su postavljeni, a najdulje nakon 24 sata.

Članak 10.

Izlozi u poslovnim prostorima na području Općine trebaju biti uredni i čisti, osvijetljeni i primjereno dekorirani.

Za dane blagdana i gradskih manifestacija izlozi mogu biti prigodno dekorirani.

Zabranjeno je izlaganje robe izvan izloga odnosno poslovnog prostora (na vrata, prozore, okvire izloga, pročelja zgrada, dvorište i slično).

Zabranjeno je uništavati izloge, te po njima ispisivati poruke, obavijesti, crtati, šarati i na drugi ih način prljati ili nagrđivati.

Članak 11.

Osvjetljenje izloga mora biti izvedeno stručno i u skladu sa suvremenom svjetlosnom tehnikom na način da direktno ne obasjava prometnu površinu. 

Izlozi moraju biti osvijetljeni cijelu noć.

Članak 12.

Natpisi korisnika poslovnih prostorija na zgradi moraju biti čitljivi, tehnički i estetski oblikovani, jezično ispravni i uredni, a postavljaju se u pravilu u okviru izloga ili vrata i ne smiju svjetlom i zvučnom reklamom korisnicima zgrade ometati mirno korištenje.

Korisnici poslovnih prostora dužni su naziv ukloniti u roku od 15 dana od prestanka obavljanja djelatnosti, odnosno iseljenja iz zgrade.

Izlozi, izložbeni ormarić i drugi slični objekti za izlaganje robe za reklame postavljeni na zgradi uz površine javne namjene moraju biti tehnički i estetski oblikovani, odgovarajuće osvijetljeni i u skladu s izgledom zgrade i okoline, izlozi se moraju održavati čistima.

Izlozi privremeno praznih lokala moraju biti uredni, a stakla na takvim izlozima zasjeniti jednobojnim, neprozirnim zastorom s unutarnje strane, u prikladnoj boji.
Članak 13.

Na području naselja u Općini Plitvička Jezera mogu se postavljati oglasne ploče, oglasni stupovi i oglasni ormarići.

Članak 14.

Plakati, oglasi i druga priopćenja (u daljnjem tekstu: plakati) mogu se isticati samo na objektima koji su navedeni u članku 13. ove Odluke.

Iznimno, za određene manifestacije Jedinstveni upravni odjel može odobriti isticanje plakata i na drugim mjestima.

Općinski načelnik Općine Plitvička Jezera može određene poslove u smislu ovog članka povjeriti pravnim ili fizičkim osobama registriranim za obavljanje ovih poslova.

Plakati moraju biti uredni, a sve oštećene mora ukloniti fizička ili pravna osoba koja je iste postavila.

Članak 15.

Troškove uklanjanja plakata i čišćenje mjesta na kojima nisu smjeli biti istaknuti snosi priređivač priredbe, te pravna ili fizička osoba čija se priredba ili proizvod oglašuje, odnosno pravna ili fizička osoba koja je iste istaknula.

Članak 16.

Reklame, reklamne konstrukcije, reklamne ploče, jarboli za zastave, transparenti i drugi prigodni natpisi, izlozi, izložbeni ormarići, zaštitne naprave na izlozima (stakla, roloi, tende i sl.), oglasne ploče, oglasni stupovi, oglasni ormarići, plakati moraju se održavati čistim, urednim i u ispravnom stanju, a dotrajale se mora obnoviti odnosno zamijeniti.

Naprave iz prethodnog stavka ne smije se prljati, oštećivati ili uništavati.

Za postavljanje naprava na površini javne namjene potrebno je odobrenje Jedinstvenog upravnog odjela.

Uređenje i održavanje površina javne namjene za gospodarske i druge svrhe
Članak 17.

Površina javne namjene mora se redovito održavati tako da svojim izgledom uljepšava 

naselje i služi svrsi za koju je namijenjena. 

 
Održavanjem površine javne namjene smatra se posebice: 

· orezivanje stabala i grmlja, 

· okopavanje i plijevljenje grmlja i živice, 

· košnja trave, 

· uklanjanje otpalog granja, lišća i drugih otpadaka,

· održavanje posuda s ukrasnim biljem urednima i ispravnima, 

· preventivno djelovanje na sprječavanju biljnih bolesti, uništavanje biljnih štetnika te kontinuirano provođenje zaštite zelenila, 

· održavanje pješačkog puta i naprava na površini javne namjene (oprema) u urednom stanju (ličenje i popravci klupa, posuda, odnosno košara za otpatke, spremišta za alat, popločenja i slično), 

· postavljanje zaštitne ograde od prikladnog materijala odnosno živice na mjestima ugroženim od uništavanja, 

· postavljanje ploča s upozorenjem na zaštitu površine javne namjene.
Površina javne namjene mora se urediti na način koji omogućava kretanje osoba sa posebnim potrebama.

Vlasnici, odnosno korisnici površina uz poslovne i stambene zgrade, livada, neizgrađenoga građevinskog zemljišta, kao i drugih sličnih površina koje su u kontaktu s površinama javne namjene, moraju ih redovito održavati, redovito kositi travu, rezati živicu, uklanjati šikaru, smeće, građevinski otpad, plijeviti grmlje, rezati suhe grane, te uklanjati stabla koja ugrožavaju sigurnost ljudi i imovine na površinama javne namjene.

Ako se površina u kontaktu s površinom javne namjene odnosno površina javne namjene koja se koristi kao i posude s ukrasnim biljem uredno ne održavaju, komunalni redar naredit će njihovom vlasniku, odnosno korisniku da se uklone uočeni nedostaci.

Ukoliko vlasnici površine koje su u kontaku s površinama javne namjene, odnosno korisnici površine javne namjene kao i posude s ukrasnim biljem uredno ne održavaju te se u ostavljenom roku ne postupi sukladno nalogu komunalnog redara, ti će se nedostaci ukloniti preko treće osobe na trošak vlasnika, odnosno korisnika.

Članak 18.

Dvorišta stambenih i poslovnih zgrada uz površine javne namjene moraju se održavati čistima i urednima.

Zabranjeno je u dvorištu i oko zgrada držati otpad i dotrajale stvari (automobilske olupine, stare strojeve, daske i slično) koje svojim izgledom i neredom narušavaju uredan izgled naselja.

Vrt, voćnjak i druga slična površina ispred zgrade s izgledom na površinu javne namjene moraju održavati uredno osobe koje ih koriste te se navedene površine mogu i ograditi.

Ako se dvorište uz površinu javne namjene ne održava urednim, komunalni redar naredit će vlasniku, odnosno korisniku da se uklone uočeni nedostaci jer to nužno radi otklanjanja štete koja nekome neposredno prijeti, a nerazmjerno je veća od one što iz toga zahvata proizlazi za vlasnika odnosno korisnika.
Ukoliko vlasnici, odnosno korisnici dvorišta uz površinu javne namjene u ostavljenom roku ne postupe sukladno nalogu komunalnog redara, nedostaci će se ukloniti preko treće osobe na trošak vlasnika, odnosno korisnika.
Članak 19.

Ograde uz površinu javne namjene moraju biti izrađene u skladu s odredbama prostorno-planske dokumentacije Općine, a naročito, ograda uz površinu javne namjene mora biti izrađena tako da se uklapa u okoliš i ne smije biti izvedena od bodljikave žice, šiljaka i slično, te mora biti postavljena na način da ne ometa sigurnost prometa i ljudi.

Bodljikavu žicu, šiljke i slično iznimno se može postaviti kao dopunu postojeće ograde samo iznad visine 180 cm, i to tako da ne smeta prolaznicima i da po svom položaju ne predstavlja opasnost od ozljeda.

Ogradu uz površinu javne namjene vlasnik, odnosno korisnik dužan je održavati urednom, a ogradu od ukrasne živice redovno orezivati tako da ne seže preko regulacijske linije na javnu prometnu površinu, i ne smeta prolaznicima i prometu te ne predstavlja opasnost za prolaznike. 

Članak 20.

Naselja na području Općine moraju biti označena imenom naselja, ulica, trgova, a zgrade moraju biti obilježene brojevima.

Naselja, ulice, trgovi i zgrade označavaju se i obilježavaju na način i po postupku propisanom posebnim propisom.

Članak 21.

Za označavanje naselja, ulica i trgova postavljaju se ploče, a na zgrade se postavljaju pločice s brojem zgrade.

Članak 22.

Ploče s imenima naselja, ulica i trgova, te pločice s brojevima zgrada postavljaju se na temelju rješenja nadležnoga upravnoga tijela određenog propisom o naseljima. 

Zabranjeno je postavljanje ploča i pločica iz stavka 1. ovoga članka bez rješenja ili suprotno rješenju nadležnoga upravnog tijela.

Članak 23.

Pločicu s brojem zgrade potrebno je postaviti najkasnije do početka njezina korištenja.

Vlasnik, odnosno upravitelj zgrade, dužan je voditi brigu o tome da zgrada bude stalno obilježena brojem.

Članak 24.

Zabranjeno je oštećivati i uništavati, te neovlašteno skidati i mijenjati ploče i pločice iz članka 21.ove odluke.

Članak 25.

Kiosci i druge građevine gotove konstrukcije na javnoj površini (kiosci, montažni objekti, pokretne radnje, uslužne naprave, naprave  za zabavu, štandovi, zabavni park, ugostiteljske terase) te drugi privremeni objekti za održavanje prazničnih, prigodnih ili javnih manifestacija (u daljnjem tekstu: pokretne naprave) postavljaju se na temelju rješenja Jedinstvenog upravnog odjela.

Zabranjeno je postavljanje pokretnih naprava bez rješenja ili suprotno rješenju iz stavka 1. ovog članka.

Vlasnici i korisnici pokretnih naprava iz stavka 1. ovog članka dužni su ih držati urednima, u ispravnom stanju i estetski prihvatljivima te redovito čistiti i održavati njihov okoliš. 

Članak 26.

Pokretne naprave postavljaju se na način da ne ometaju odvijanje kolnog i pješačkog prometa, ne sprječavaju ili otežavaju korištenje zgrada ili drugih građevina, ne ugrožavaju sigurnost ljudi, odnosno ne predstavljaju potencijalnu opasnost za imovinu, ne ometaju održavanje komunalne i druge infrastrukture, ne smanjuju preglednost (zaklanja vertikalnu i horizontalnu signalizaciju, smanjuju kut preglednosti i sl.), ne utječu negativno na oblikovanje i funkcioniranje okolnog prostora, ne utječu negativno na zelene površine te ne predstavljaju dodatni izvor buke i onečišćenja.

 Ugostiteljska terasa mora biti fizički ograđena pokretnom ogradom. 

Članak 27.

Uz zahtjev za izdavanje odobrenja za postavljanje pokretne naprave potrebno je priložiti dokaz o pravu privremenog posjeda zemljišta na koju se pokretna naprava postavlja.

U slučaju kada prestane pravo držanja pokretnih naprava na temelju odobrenja kojim je postavljen, njen vlasnik dužan ju je ukloniti u roku jednog dana.

Ako vlasnik ne ukloni pokretnu napravu u roku iz prethodnog stavka, komunalni redar narediti će njeno uklanjanje, odnosno istu ukloniti na trošak vlasnika.

Pokretna naprava može stajati na javnoj površini onoliko dugo koliko je određeno rješenjem iz članka 30. stavak 1. ove odluke.

Nakon isteka roka pokretna naprava se mora ukloniti u roku 24 sata, a korištena površina dovesti u prvobitno stanje.

Uklanjanje pokretnih naprava koje se nalaze na površinama javne namjene bez rješenja, ili suprotno rješenju izvršit će Općina putem treće osobe na trošak korisnika pokretne naprave.
Članak 28.

Na području Općine Plitvička Jezera mogu se u pravilu u skladu s „Planom korištenja površine javne namjene“  postavljati kiosci za izlaganje i prodaju roba ili vršenje usluga.

Kiosci iz stavka 1. ovog članka moraju biti tehnički ispravni, estetski oblikovani, odgovarajuće osvijetljeni i usklađeni sa izgledom ulice, trga i okoliša.

Kiosci do 15,00 m2 postavljaju se na temelju odobrenja koje izdaje Jedinstveni upravni odjel.

Kiosci veći od 15,00 m2 postavljaju se na temelju dozvole koju izdaje  Upravni odjel za graditeljstvo, zaštitu okoliša i prirode, te komunalno gospodarstvo Ličko-senjske županije.
Uz zahtjev za izdavanje odobrenja za postavljanje kioska, potrebno je priložiti nacrt kioska sa tehničkim opisom, lokacijsku dozvolu koju izdaje tijelo nadležno za prostorno uređenje Ličko-senjske županije i dokaz o pravu privremenog posjeda zemljišta na koje se kiosk postavlja.

Članak 29.

U slučaju kada prestane pravo držanja kioska na temelju odobrenja kojim je postavljen, njegov vlasnik dužan ga je ukloniti u roku 3 dana.

Ako vlasnik ne ukloni kiosk u roku iz prethodnog stavka, komunalni redar će narediti njegovo uklanjanje, odnosno isti ukloniti na trošak vlasnika.

Članak 30.

Na području Općine Plitvička Jezera mogu se postavljati štandovi za prodaju, automati za prodaju napitaka, cigareta i sl., hladnjaci za sladoled, ugostiteljske ambulantne prikolice, peći za pečenje plodina, šatori u kojima se obavlja promet robom i ugostiteljska djelatnost, ljetne terase i druge pokretne naprave (u daljnjem tekstu: pokretne naprave), u skladu sa “Planom rasporeda pokretnih naprava”.

Pokretne naprave iz st. 1. ovog članka moraju biti tipske, tehnički ispravne, estetski oblikovane i usklađene sa izgledom okoliša.

Na području Općine Plitvička Jezera mogu se postavljati naprave i privremene građevine za potrebe sajmova i javnih manifestacija, cirkus, luna-park, zabavne radnje i sl.

Za postavljanje naprava, pokretnih objekata i privremenih građevina iz stavka 1. i 3. potrebno je odobrenje Jedinstvenog upravnog odjela. 
Članak 31.

U slučaju kada istekne pravo držanja naprava ili privremenih građevina na temelju odobrenja kojim su postavljeni, nositelji odobrenja dužni su ih ukloniti u roku od tri dana.

Ako nositelji odobrenja iz prethodnog stavka ne uklone naprave ili privremene građevine u roku iz prethodnog stavka, komunalni redar će narediti njihovo uklanjanje, odnosno iste ukloniti putem treće osobe na trošak nositelja odobrenja.

Članak 32.

Lokacije otvorenih tržnica i drugih otvorenih prostora za prodaju na području Općine Plitvička Jezera određuje Općinsko vijeće općine Plitvička Jezera.

Otvorene tržnice i drugi prostori na kojima se obavlja promet poljoprivrednim i drugim proizvodima moraju biti čisti i uredni o čemu se brine Komunalac d.o.o. Korenica. Planom rasporeda koji donosi Općinsko vijeće Općine Plitvička Jezera određuje se lokacija, raspored i broj štandova, kioska i drugih pokretnih i nepokretnih naprava za prodaju poljoprivrednih, prehrambenih i drugih proizvoda.

Tržni red donosi Komunalac d.o.o. Korenica uz suglasnost općinskog načelnika Općine Plitvička Jezera.

Tržni red odnosi se na otvorene tržnice i druge prostore za prodaju  proizvoda  iz stavka 2. ovog članka.

Tržnim redom utvrđuju se naročito:
- radno vrijeme,
- što se gdje smije prodavati,
- čišćenje i odvoženje smeća.

Članak 33.

Po prestanku prodaje poljoprivrednih proizvoda, prehrambenih i drugih proizvoda izvan kioska, a nakon 48 sati prodavatelj je dužan s prostora otvorene tržnice i drugih prostora određenih za prodaju na otvorenom uklonit sve klupe i druge pokretne naprave.

Zabranjeno je prodavanje ili izlaganje poljoprivrednih i prehrambenih i drugih proizvoda (od tekstila, plastike, metala, knjige i dr.) izvan prostora otvorenih tržnica i drugih prostora određenih za prodaju.

Ako prodavatelj ne postupi po nalogu komunalnog redara komunalni redar će odmah  zaplijeniti prehrambenu robu sa mogućnošću otkupa u roku od 24 sata uz plaćanje nastalih troškova, a u protivnom se roba uništava. Neprehrambena roba se zapljenjuje odmah s mogućnošću otkupa u roku od 8 dana i s plaćanjem nastalih troškova, a u protivnom se prodaje na licitaciji radi podmirenja nastalih troškova.

Uređenje javne rasvjete
Članak 34.

Javne prometne površine na kojima nije dopušten promet motornim vozilima te pješački i drugi glavni putovi na javnim površinama imaju javnu rasvjetu.

Javna rasvjeta mora  biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova naselja i pojedinih javnih površina, prometa i potreba građana.

Javna rasvjeta mora se redoviti održavati u stanju funkcionalne sposobnosti.

Javna rasvjeta u pravilu mora svijetliti cijele noći.


Članak 35.

Zabranjeno je oštećivanje i uništavanje rasvjetnih stupova i rasvjetnih tijela i postavljanje oglasa, obavijesti, reklama i sličnoga na te objekte.

Na objekte iz stavka 1. ovog članka mogu se, izuzetno, postavljati ukrasne zastavice, ali tako da ne smetaju namjeni objekta.

Fizička osoba obrtnik ili pravna osoba koja obavlja djelatnost održavanja javne rasvjete dužna je održavati objekte i uređaje javne rasvjete u stanju funkcionalne sposobnosti.

Izvršitelj poslova iz prethodnog stavka odgovara za sve nedostatke u održavanju javne rasvjete.

Korištenje uređajima javne rasvjete za postavljanje predmeta svrha kojih je isticanje reklamnih poruka moguće je samo na temelju odobrenja Jedinstvenog upravnog odjela, u skladu s tehničkim uvjetima odjela nadležnog za održavanje objekata i uređaja javne rasvjete. 

Oštećivanje rasvjetnih tijela i uređaja javne rasvjete kažnjivo je prema odredbama ove Odluke.

Komunalni objekti, uređaji i drugi ukrasni predmeti u općoj uporabi

Članak 36.

Radi uređenja naselja, pružanja usluge i lakšeg snalaženja stanovnika na području Općine, postavljaju se komunalni objekti, uređaji i ukrasni predmeti u općoj uporabi. 

Komunalni objekti, uređaji i ukrasni objekti u općoj uporabi su ploča s planom naselja, nadstrešnica na stajalištu javnog prometa, javni sat, vodoskok, fontana, javna telefonska govornica, samostojeći telekomunikacijski razvodni ormarić, poštanski sandučić, spomenici, skulpture, spomen-ploče i slični objekti i uređaji.

Komunalne objekte održavaju pravne ili fizičke osobe kojima ove poslove povjeri Općina, osim javnih telefonskih govornica, samostojećih telekomunikacijskih razvodnih ormarića i poštanskih sandučića koje postavljaju i održavaju pravne osobe koje obavljaju djelatnosti telekomunikacija ili poštanskih usluga. 

Članak 37.

Komunalni objekti iz članka 34. ove Odluke moraju  biti postavljeni tako da ne ugrožavaju sigurnost prometa, ljudi i imovine, odnosno uz uvjet određen posebnim propisima o sigurnosti prometa i pristupačnosti objekta.

Vlasnik komunalnog objekta, uređaja i drugih ukrasnih predmeta u općoj uporabi, odnosno osoba kojoj je povjereno da vodi brigu i održava te objekte, dužan ih je održavati urednim i ispravnima te kvarove uklanjati u najkraćem mogućem roku.

Komunalne objekte, uređaje i druge ukrasne predmete u općoj uporabi zabranjeno je uništavati, po njima šarati, nagrđivati grafitima, crtati ili ih na drugi način prljati i nagrđivati.

Članak 38.

Trgovačko društvo Komunalac Korenica d.o.o. dužno je čistiti i održavati u stanju funkcionalne sposobnosti klupe, košarice za otpad, opremu dječjih igrališta, stajališta javnog prijevoza, orijentacijske planove naselja i druge slične predmete ili objekte koji čine urbanu opremu.

Urbanu opremu iz stavka 1. ovoga članka nije dopušteno uništavati, oštećivati te po njoj šarati ili je na drugi način prljati ili nagrđivati. 

Red kod gradnje, istovara i utovara roba i materijala

Članak 39.

Za iskrcaj, smještaj i utovar građevinskog materijala, podizanja skela, polaganje tračnica te popravke vanjskih dijelova zgrade i slične radove koje služe građevinskoj svrsi mora se prvenstveno upotrebljavati vlastito zemljište.

U opravdanim slučajevima mogu se za potrebe iz prethodnoga stavka privremeno koristiti površina javne namjene ili neizgrađeno građevinsko zemljište.

Odobrenje i vrijeme za korištenje površina javne namjene iz prethodnog stavka izdaje izvođačima, odnosno investitorima radova Jedinstveni upravni odjel.

Za korištenje površina javne namjene za radnje iz stavka 1. ovog članka plaća se naknada koju utvrđuje Općinsko vijeće Općine Plitvička Jezera.

Članak 40.

Površina javne namjene ispod skela može se, u pravilu, izuzeti iz prometa samo za vrijeme dok gradnja ne dosegne visinu stropa nad prizemljem.

Prolaz ispod skela mora se zaštititi protiv sipanja i padanja materijala zaštitnim krovom u visini 3 m iznad nogostupa, a skelu treba izvesti tako da se ispod nje može sigurno prolaziti.

Članak 41.

Za vrijeme obavljanje radova utvrđenih u članku 39. stavak 1. ove Odluke izvođač mora poduzeti sve propisane i uobičajene mjere sigurnosti. Za sigurnost radova odgovoran je izvođač radova.

Ako se gradnja iz bilo kojeg razloga na duže vrijeme obustavi, komunalni redar može  odrediti da se uklone skele i drugi materijali s površine javne namjene.

Članak 42.

Korisnik odobrenja za zauzimanje površine javne namjene i neizgrađenog građevinskog zemljišta za potrebe gradnje dužan je najkasnije u roku 24 sata po završetku radova obavijesti komunalnog redara da mu zauzeta površina nije više potrebna.

Komunalni redar pregledat će korišteni prostor i ako ustanovi da postoji kakvo oštećenje, narediti korisniku odobrenja dovođenje korištenoga prostora u prijašnje stanje o svom trošku.


Članak 43.

Za iskrcaj ogrjeva, te za piljenje i cijepanje drva treba se prvenstveno koristiti kućnim prostorom, odnosno vlastitim zemljištem. U slučaju potrebe može se koristi javnoprometna površina, ali tako da se ta površina ne oštećuje i da se ne ometa promet, upotrijebljena površina mora se odmah očistiti.

Uvjeti korištenja javnih parkirališta, javnih garaža, nerazvrstanih cesta

Članak 44.

Autobusne postaje i stajališta na području Općine kao i uređaji i predmeti koji se nalaze u njihovom sklopu moraju se održavati u čistom, urednom i ispravnom stanju.    
Za urednost navedenih površina i ispravnost objekata brinu se pravne i fizičke osobe koje tim površinama upravljaju odnosno koje te površine i objekte koriste.

Na stajalištima se obavezno postavljaju košarice za smeće. 

Fizička osoba obrtnik ili pravna osoba koja upravlja javnim parkiralištima mora ih održavati čistim i urednim.

Na javnim parkiralištima  mora se održati red.

Parkirališta uz ugostiteljske objekte, trgovačke centre i objekte drugih namjena mora redovito održavati u čistom stanju vlasnik, odnosno korisnik poslovnog prostora.

Članak 45.

Rekreacijske površine, športska i dječja igrališta i ostali javni športski objekti kao i objekti na njima moraju se održavati u urednom i ispravnom stanju.

Za urednost tih površina i ispravnost objekata brinu se pravne osobe koje tim površinama upravljaju, odnosno koje se tim površinama koriste.

Članak 46.

Fizička osoba obrtnik ili pravna osoba kojoj je Općina povjerila upravljanje grobljima na području Općine, mora ih održavati čistima i urednima.

Održavanje groblja, grobnih mjesta i nadgrobnih spomenika uređuju se propisima o grobljima.

ODRŽAVANJE ČISTOĆE I ČUVANJE JAVNIH POVRŠINA
Članak 47.

Površine javne namjene na području Općine moraju se redovito čistiti.

Održavanje čistoće javnih površina obuhvaća uklanjanje smeća s površina javne namjene, pranje površina javne namjene te održavanje košarica, posuda i sličnih naprava za odlaganje smeća na površinama javne namjene i održavanje kanala otpadnih voda.

U slučaju spora da li se neka površina smatra površinom javne namjene u smislu ove Odluke, odluku donosi općinski načelnik Općine Plitivčka Jezera, uz prethodnu suglasnost predsjednika mjesnog odbora.

Članak 48.

Održavanje čistoće površina javne namjene je redovito i izvanredno.

O redovnom održavanju čistoće na području Općine brine se pravna ili fizička osoba na temelju Odluke o komunalnim djelatnostima na području Općine Plitvička Jezera.
Izvanredno čišćenje javnoprometnih površina određuje Jedinstveni upravni odjel kada zbog vremenskih nepogoda ili drugih razloga javnoprometne površine budu prekomjerno onečišćene.

Članak 49.
Na površinama javne namjene ne smije se ostavljati niti bacati bilo kakav otpad ili ih na drugi način onečišćavati, a posebice se zabranjuje: 

· odlagati ili bacati građevinski materijal, smeće, otpad, pljuvati ili na drugi način na tim površinama stvarati nečistoću,

· paljenje bilo kakvog otpada,

· držanje, izlaganje i prodaja roba bez odobrenja nadležnog upravnog odjela,

· bacati ili ostavljati različiti otpad izvan za to predviđenih košarica ili drugih posuda za otpad,

· bacati goruće predmete u košarice ili druge posude za otpad,

· bacati reklamne letke bez odobrenja upravnog odjela nadležnog za imovinsko-pravne poslove

· oštećivati košarice i posude za otpad,

· popravljati, servisirati i prati vozila,

· ostavljati neregistrirana vozila, priključna vozila, oštećena vozila i olupine vozila,

· crtanje i pisanje grafita, te svako prljanje fasada, zidova, ograda, klupa, stupova i sl., 

· odlaganje otpadnog građevinskog i drugog materijala, postavljanje predmeta, naprava i strojeva i sl. bez odobrenja nadležnog upravnog odjela.

Članak 50.

Pri obavljanju građevinskih radova izvođači su dužni poduzimati slijedeće mjere sprječavanja onečišćavanja površina javne namjene:

· očistiti površine javne namjene oko gradilišta od svih vrsta građevinskog i drugog materijala, blata i slično, a čije je taloženje na površinama javne namjene posljedica izvođenja građevinskih radova,
· polijevati trošni materijal za vrijeme rušenja građevinskih objekata kako bi se spriječilo stvaranje prašine,
· deponirati građevinski materijal u okviru gradilišta tako da se ne ometa promet i slobodno otjecanje vode i da se materijal ne raznosi po javnim površinama.

Članak 51.

Pravne i fizičke osobe koje obavljaju djelatnosti u objektima uz površine javne namjene dužni su svakodnevno dovesti površinu javne namjene u čisto i uredno stanje, ako zbog njihove poslovne i druge djelatnosti dolazi do onečišćenja prostora oko njihova objekta.

Vlasnik ili korisnik površine oko kioska, pokretnih naprava, i drugih poslovnih objekata u kojima se prodaje voće, povrće, cvijeće, živežne namirnice i sl. kao i površine sportskih i rekreacijskih objekata, zabavnih parkova i igrališta, organizator javnih skupova i zakupac površina javne namjene obvezan je osigurati čišćenje prostora koje služe kao pristup tim objektima tako da ti prostori budu očišćeni u roku od 4 sata po završetku priredbe, odnosno radnog vremena tih objekata.

Održavanje čistoće, čuvanje i korištenje javno-prometnih površina

Članak 52.

Radi očuvanja javno-prometnih površina zabranjeno je:

· svako oštećivanje, uništavanje, prljanje, šaranje i nagrđivanje objekata i uređaja koji se na njima nalaze ili čine njihov sastavni dio,

· izvođenje radova na javno-prometnim površinama bez odobrenja nadležnog upravnog tijela Općine Plitvička Jezera,

· izvođenje radova na javno-prometnim površinama (rekonstrukcije i sl.) bez suglasnosti nadležnog upravnog tijela Općine Plitvička Jezera na tehničko rješenje sačinjeno po ovlaštenom inženjeru.

Članak 53.

Javno prometne površine moraju se redovito održavati.

Fizička osoba obrtnik ili pravna osoba kojoj je Općina povjerila održavanje čistoće javnoprometnih površina dužna je te površine održavati čistima i urednima.

Članak 54.

Radi održavanja čistoće, na javno-prometnim površinama postavljaju se košarice za smeće, izrađene od prikladnog materijala, odgovarajuće veličine i estetski oblikovane.

Košarice na javno-prometnim površinama prazne fizičke ili pravne osobe koje održavaju čistoću na tim površinama.  

Zabranjeno je postavljanje košarica za otpad na stupove na kojima su  prometni znakovi, na električne stupove, drveće i stupove za isticanje zastave, te na mjestima gdje nagrđuju izgled naselja ili smetaju prometu

Postavljene košarice za otpad ne smiju se uništavati ili oštećivati.

Članak 55.

Vozila koja sudjeluju u prometu ne smiju onečišćavati javnoprometne površine. 

Vozila koja prevoze tekući ili rasuti materijal (šljunak, pijesak, mulj i sl.) moraju imati ispravne naprave iz kojih materijal ne smije prosipati ni teći.

Vozila koja prevoze papir, sijeno, slamu, piljevinu, lišće i slično moraju teret prekriti ceradom ili na drugi način osigurati da materijal ne prosipaju po javnoprometnoj površini.

Rasuti materijal i teret iz stavka 2. i 3. ovog članka vozač vozila dužan je odmah ukloniti s javnoprometne površine.

Održavanje, uređenje, čuvanje i korištenje javnih zelenih površina

Članak 56.

Javne zelene površine moraju se redovno održavati tako da svojim izgledom uljepšavaju naselje i služe svrsi kojoj su namijenjeni.

Javne zelene površine održava i uređuje fizička ili pravna osoba kojoj je to Općina povjerila.

Promjena namjene javnih zelenih površina može se vršiti samo po odobrenju Općinskog vijeća, a na prijedlog Jedinstvenog upravnog odjela.
Članak 57.

Fizička osoba obrtnik ili pravna osoba kojoj je Općina povjerila održavanje javnih zelenih površina dužna je osobito:

· odmah ukloniti pokošenu travu, lišće, grane i slično s javne površine,

· sanirati uništene zelene površine,

· ukloniti suhe i slomljene grane na stablima,

· zamijeniti porušena i bolesna stabla novima,

· redovno obrezivati krošnje stabala i drugo zelenilo na javnim površinama tako da ne ometa promet vozila, pješaka, ne zaklanja prometne znakove i svjetlosne signale,

· redovito održavati, te zamjenjivati parkovnu opremu na javnim zelenim površinama. 

Članak 58.

Fizička osoba obrtnik ili pravna osoba koja koristi, upravlja ili gospodari športskim, rekreacijskim i drugim sličnim objektima, park-šumama, spomen-područjima, grobljima, rijekama, jezerima, potocima i njihovim obalama i sličnim površinama mora ih održavati urednima, čistima i redovno održavati zelenu površinu unutar tih prostora, te brinuti se za njezinu zaštitu i obnovu.


Fizička osoba obrtnik ili pravna osoba koja se koristi, upravlja ili gospodari površinama i objektima iz st.1. ovog članka mora, na vidnom mjestu, istaknuti odredbe o održavanju reda, čistoće, zaštite zelenila i slično.

Članak 59.

Radi zaštite javne zelene površine, osim navoda iz članka 52., nije dopušteno: 

· oštećivati ukrasno i samoniklo bilje, drveće i grmlje, 

· neovlašteno skidati plodove s drveća i grmlja, trgati i brati cvijeće, vaditi cvjetne i 

· travne busenove te kidati grane s grmlja i drveća, 

· kopati i odnositi zemlju, humus i bilje, 

· bacati na zelenu površinu smeće, piljevinu, pepeo, drozgu, odrezano šiblje i grane, 

· ložiti vatru i potpaljivati stabla, 

· oštećivati, prljati, zagađivati i onesposobljivati  opremu postavljenu na javnoj 

· zelenoj površini, 

· puštati otpadne vode, kiseline, motorna ulja i slično te zagađivati zelenu površinu 

· na bilo koji drugi način, 

· voziti se biciklom i drugim vozilom te parkirati vozilo na javnoj zelenoj površini.

Članak 60.

Na javnim zelenim površinama zabranjeno je bez izričitog odobrenja:

1. sječa stabala,

2. prekapanja javnih zelenih površina, postavljanje objekata i uređaja.

Odobrenje za radove iz st. 1. izdaje Jedinstveni upravni odjel za komunalne poslove.

Članak 61.

Za postavljanje objekata, uređaja i naprava, te obavljanje bilo kakvih radova na javnim zelenim površinama, osim radova redovnog održavanje, potrebno je rješenje Jedinstvenog upravnog odjela.

Članak 62.

Za zelene površine koje se nalaze unutar zaštićenog područja Nacionalnog parka Plitvička jezera vrijede posebni propisi o zaštiti prirode.

Dezinsekcija i deratizacija

Članak 63.

U svrhu zaštite zdravlja građana i stvaranje uvjeta za svakodnevan normalan život, u tijeku godine obavlja se dezinsekcija, na način da fizičke i pravne osobe vrše prskanje za komarce i muhe i druge insekte u vlastitim prostorima, a po potrebi vrši se sistemska dezinsekcija.

Članak 64.

Pod pojmom sistemske dezinsekcije razumijeva se prskanje ili zamagljivanje odgovarajućim sredstvima u cilju uništavanja muha, komaraca i drugih insekata.

Pod pojmom sistemske deratizacije razumijeva se postavljanje odgovarajućih mamaca za uništavanje štakora i drugih glodavaca te prikupljanje i odstranjivanje uginulih životinja.

Članak 65.

Opseg, način, vrijeme i ostali uvjeti obavljanja obveze sistemske dezinsekcije i deratizacije utvrđuje  Jedinstveni upravni odjel za komunalne poslove.


Deratizaciju provode fizičke i pravne osobe u svojim prostorima, a po potrebi se vrši sistemska deratizacija.

Za ostale otvorene prostore troškove obveze sistemske dezinsekcije i deratizacije snose korisnici tih prostora.

Poduzeće kojemu su povjereni poslovi dezinsekcije i deratizacije dužno je prije početka izvođenja sistemske dezinsekcije i deratizacije obavijestiti građane o početku i završetku izvođenja tih radova.

Hvatanje pasa lutalica, te zbrinjavanje uginulih, pogaženih životinja i odstrijeljenih lisica (dezinfekcija terena) obavlja se sukladno Odluci o komunalnim djelatnostima na području Općine Plitvička Jezera.
UKLANJANJE SNIJEGA I LEDA

Članak 66.

Snijeg i led s prometnih površina uklanja se u skladu sa odredbama Plana i Programa

održavanja prometnih površina u zimskim uvjetima, koje donosi općinski načelnik Općine Plitvička Jezera, na prijedlog Jedinstvenog upravnog odjela.

Snijeg s prometnih površina treba početi uklanjati kada napada 10 cm, po potrebi i prije, a ako pada neprekidno mora se uklanjati i više puta.

Fizičke osobe obrtnici ili pravne osobe koje izvršavaju radove predviđene Planom i programom iz stavka 1. ovog članka, dužne su na prometnim površinama osigurati prohodnost u rokovima koji su određeni važećim Planom i programom održavanja prometnih površina u zimskim uvjetima.

Snijeg i led s krovova zgrada uklanja se kada postoji mogućnost odrona i ugrožavanja sigurnost prolaznika i vozila.

Fizičke osobe obrtnici ili pravne osobe koje provode izvršavanje Plana i Programa održavanje prometnih površina u zimskim uvjetima dužne su, svakodnevno, obavještavati Jedinstveni upravni odjel za komunalne poslove o stanju javnoprometnih površina te o mjerama poduzetim za provedbu programa u vrijeme dok postoje zimski uvjeti.

Članak 67.

Za uklanjanje snijega i leda odgovorni su:

1. s javnih  prometnih površina pravna ili fizička osoba kojoj općina povjeri tu djelatnost,

2. s krovova zgrada, vlasnik zgrade, odnosno fizička ili pravna osoba koja održava zgradu,

3. s kolodvora , javnih parkirališta, sportskih objekata i sličnih prostora pravna ili fizička osoba koja tim površinama upravlja odnosno obavlja poslovnu djelatnost,

4. s pločnika uz zgrade vlasnici zgrada, odnosno vlasnici ili korisnici stanova, te poslovnih prostorija,

5. s pločnika uz kioske i pokretne naprave vlasnici, odnosno korisnici kioska i pokretnih naprava,

6. s pločnika ispred uličnih lokala, vlasnici i korisnici tih lokala,

7. s pješačke staze u širini  zemljišta na kojem je izgrađen stambeni ili poslovni objekt, vlasnici odnosno korisnici stambenih odnosno poslovnih objekata.

Članak 68.

Nositelji obveza za uklanjanje snijega i leda u smislu ove Odluke mogu privremeno odložiti nagomilani snijeg i led na prometne površine, ako za to ne mogu koristiti dvorišta zgrada ili drugi slobodni prostor.

Prilikom uklanjanja snijega i leda sa krova mora se sa oba kraja pročelja zgrade staviti zapreka i znak opasnosti s oznakom "Pozor - snijeg na krovu".

Snijeg i led mora se sakupljati na gomilu tako da prometne površine ostanu prohodne za kolni i pješački promet, a ulični jarci i slivnici protočni.

Gomile skupljenog snijega i leda u centru naselja moraju se odvesti u najkraće vrijeme.

Ukoliko nositelji obveza ne izvrše utvrđene obveze na uklanjanju snijega i leda, komunalni redar će odrediti uklanjanje snijega i leda na njihov trošak.
Članak 69.

Prometne površine moraju se, radi sprečavanja nastanka leda i radi sprečavanja klizanja, posipati odgovarajućim materijalom.

Načini, materijal za posipavanje i vrijeme posipavanja određuje se Programom članka 66.st.1. ove Odluke.

Pravne ili fizičke osobe koje brinu o uklanjanju snijega i leda, u skladu s ovom Odlukom, dužni su osigurati da se materijal kojim je posipana prometna površina ukloni u roku od osam dana po otapanju snijega i leda, a najkasnije do 31. travnja tekuće godine.

UKLANJANJE PROTUPRAVNO POSTAVLJENIH PREDMETA

Članak 70.

Svi protupravno postavljeni predmeti i objekti na javnim površinama (kiosci, pokretne naprave, štandovi, štekati, prikolica, čamci, reklame, obavijesti, putokazi, stupići, posude za cvijeće, građevinski materijal, skele, građevinska ručna i druga kolica, ogrjev i sl.) moraju se ukloniti.

Rješenje o uklanjanju s rokom uklanjanja donosi komunalni redar.

Ako vlasnik protupravno postavljenog predmeta sam ne ukloni predmet, isti će se ukloniti po trećoj osobi, a o trošku vlasnika.

Uklonjene predmete vlasnici su dužni preuzeti u roku 30 dana, uz podmirenje troškova uklanjanja i čuvanja, a u protivnom  predmet će se izložiti  prodaji putem javnog nadmetanja.

Članak 71.

Napušteno vozilo kao i vozila bez registarskih oznaka, ostavljena na javnim površinama duže od 7 dana ukloniti će se o trošku vlasnika.

Akontaciju troškova snosi Općina. Vlasnik vozila dužan je preuzeti svoje vozilo u roku od 30 dana od dana uklanjanja uz podmirenje nastalih troškova.

U protivnom se vozilo prodaje putem javnog nadmetanja radi podmirenja nastalih troškova premještanja i skladištenja – čuvanja i troškova prodaje.

Članak72.

Pojedine površine javne namjene mogu se dati u zakup pod određenim okolnostima.

Da bi se određena površina javne namjene dala u zakup mora postojati javni intreres te se raditi o djelatnostima koje ne nagrđuju površinu javne namjene, o čemu odlučuje Jedinstveni upravni odjel.

Način davanja u zakup površine javne namjene određuju se posebnim ugovorom.

Prihodi od plaćanja zakupnine, prohodi su Proračuna Općine Plitvička Jezera.

Članak 73.

Nadzor nad provedbom ove Odluke provodi  komunalno redarstvo koje se ustrojava u odsjeku za gospodarstvo i društvene djelatnosti Jedinstvenog upravnog odjela Općine.

Komunalno redarstvo podnosi  Općinskom vijeću izvješće o svom radu  jedan puta godišnje.

Poslove komunalnog redarstva obavlja komunalni redar. 

Komunalni redar ima posebnu iskaznicu i odoru čiji se oblik i sadržaj propisuje posebnom odlukom.
MJERE ZA PROVOĐENJE KOMUNALNOG REDA

Članak 74.

U obavljanju nadzora komunalni redar je ovlašten:

      -    nadzirati primjenu ove odluke i propisa donesenih na osnovu nje,

· vršiti nadzor nad komunalnim objektima i uređajima i nad površinama javne namjene,

· rješenjem narediti izvršenje obveze putem treće osobe na račun obveznika, ukoliko pregledom utvrdi da se obveza ne izvršava ili se izvršava nepotpuno ili nepravilno,

· rješenjem zabraniti radove koji se obavljaju bez odgovarajućeg odobrenja,

· rješenjem zabraniti upotrebu neispravnog komunalnog objekta, uređaja ili naprave dok se ne otklone uočeni nedostaci,

· rješenjem odrediti uklanjanje predmeta, objekata ili uređaja koji su postavljeni bez odobrenja, protivno odobrenju ili suprotno odredbama komunalnog reda,

· narediti otklanjanje uočenih nedostataka na održavanju čistoće javnih površina,

· naplatiti novčanu kaznu na mjestu počinjenja prekršaja, bez prekršajnog naloga, uz izdavanje potvrde,

· izdati prekršajni nalog i izreći novčanu kaznu, ako počinitelj prekršaja ne pristane platiti novčanu kaznu na mjestu počinjenja prekršaja,

· predložiti pokretanje prekršajnog postupka,

· poduzimati i druge mjere predviđene zakonom ili ovom Odlukom.

Članak 75.

U obavljanju poslova iz svog djelokruga komunalni redar je dužan pridržavati se odredaba ove Odluke, Zakona o komunalnom gospodarstvu, Zakona o prekršajima i drugih pozitivnih zakonskih propisa i odluka Općinskog vijeća.

Protiv rješenje komunalnog redara može se izjaviti žalba Upravnom odjelu za graditeljstvo, zaštitu okoliša i prirode te komunalno gospodarstvo Ličko-senjske županije.
U slučaju kada se utvrdi da je počinjen prekršaj propisan Zakonom ili ovom Odlukom, Jedinstveni upravni odjel izdaje obvezni prekršajni nalog u skladu sa Prekršajnim zakonom.

Protiv prekršajnog naloga Jedinstvenog upravnog odjela u prekršajnom postupku podnosi se prigovor nadležnom prekršajnom sudu.

Članak 76.

Fizičke i pravne osobe dužne su komunalnom redaru omogućiti nesmetano obavljanje nadzora i omogućiti pristup objektu nadzora te pružati potrebne informacije.

U slučaju da u obavljanju dužnosti komunalni redar naiđe na otpor, ovlašten je zatražiti pomoć policije.    

Članak 77.

Komunalni redar je u provedbi ove Odluke dužan surađivati s mjesnim odborima i javnim poduzećima.

PREKRŠAJNE ODREDBE 

Članak  78.

Novčanom kaznom u iznosu od 500,00 do 10.000,00 kuna kaznit će se za prekršaj pravna osoba:
1. ako se postupa protivno članku 6. ove Odluke,

2. ako se postupa protivno članku 7. ove Odluke,

3. ako se postupa protivno članku 9. ove Odluke,
4. ako se postupa protivno članku 10. ove Odluke,
5. ako se postupa protivno članku 11. ove Odluke, 
6. ako se postupa protivno članku 12. ove Odluke,
7. ako se postupa protivno članku 14. stavak 1. ove Odluke,
8. ako se postupa protivno članku 16. ove Odluke,

9. ako se postupa protivno članku 17. stavak 4. ove Odluke,

10. ako se postupa protivno članku 18. ove Odluke,

11. ako se postupa protivno članku 19. stavak 3. ove Odluke,

12. ako se postupa protivno članku 24. ove Odluke, 

13. ako se postupa protivno članku 10. ove Odluke,

14. ako se postupa protivno članku 11. ove Odluke, 

15. ako se postupa protivno članku 12. ove Odluke,

16. ako se postupa protivno članku 14. stavak 1. ove Odluke,

17. ako se postupa protivno članku 16. ove Odluke,
18. ako se postupa protivno članku 17. ove Odluke,

19. ako se postupa protivno članku 18. ove Odluke,
20. ako se postupa protivno članku 25. stavak 2. i 3. ove Odluke,
21. ako se postupa protivno članku 26. ove Odluke,
22. ako se postupa protivno članku 27. ove Odluke,
23. ako se postupa protivno članku 28. stavak 2. ove Odluke, 
24. ako se postupa protivno članku 31. stavak 1. ove Odluke,
25. ako se postupa protivno članku 32. stavak 2. ove Odluke,
26. ako se postupa protivno članku 33.  stavak 1. ove Odluke,

27. ako se postupa protivno članku 34. stavak 3.ove Odluke,

28. ako se postupa protivno članku 35. ove Odluke, 

29. ako se postupa protivno članku 37. stavak 3. ove Odluke,

30. ako se postupa protivno članku 39. ove Odluke,

31. ako se postupa protivno članku 40. ove Odluke,

32. ako se postupa protivno članku 41. ove Odluke,

33. ako se postupa protivno članku 42. ove Odluke, 

34. ako se postupa protivno članku 44. stavak 4. ove Odluke,

35. ako se postupa protivno članku 45. stavak 1. ove Odluke,

36. ako se postupa protivno članku 46. stavak 1. ove Odluke,

37. ako se postupa protivno članku 49. ove Odluke,

38. ako se postupa protivno članku 50. ove Odluke,

39. ako se postupa protivno članku 51. ove Odluke,

40. ako se postupa protivno članku 52. ove Odluke,

41. ako se postupa protivno članku 53. ove Odluke,

42. ako se postupa protivno članku 54. stavak 3. ,4. i 5. ove Odluke,

43. ako se postupa protivno članku 57. ove Odluke,

44. ako se postupa protivno članku 58. ove Odluke,

45. ako se postupa protivno članku 59. ove Odluke,

46. ako se postupa protivno članku 60. ove Odluke,

47. ako se postupa protivno članku 66. stavak 3. ove Odluke,
48. ako se postupa protivno članku 68. ove Odluke,

49. ako se postupa protivno članku 70. ove Odluke.

50. ako se postupa protivno članku 71. ove Odluke.
Za prekršaje iz stavka 1. ovog članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom od 300,00 do 5.000,00 kuna.

Za prekršaje iz stavka 1 ovog članka kaznit će se fizička osoba novčanom kaznom od 100,00 do 2.000,00 kuna.

Članak 79.

Za  prekršaje iz članka 78. ove Odluke komunalni redar može naplaćivati novčanu kaznu na mjestu počinjenja prekršaja bez prekršajnog naloga, u visini polovice propisanog minimuma koji iznosi 100,00 kuna, uz obvezno izdavanje potvrde. Sukladno čl. 245. st. 2. Prekršajnog zakona, smatrat će se da je novčana kazna naplaćena na mjestu počinjenja prekršaja ako počinitelj prekršaja nije u trenutku kad je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana te dokaz o izvršenoj uplati dostavi tijelu koje je utvrdilo prekršaj.
Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se prekršajni nalog, s uputom da novčanu kaznu mora platiti u roku od 8 dana od dana počinjenja prekršaja.

Članak 80.

Novčane kazne naplaćene prema ovoj Odluci prihod su proračuna Općine Plitvička Jezera.

Članak 81.

Novčane kazne iz ove Odluke ovlašteni su  naplaćivati osobama koje zateknu pri vršenju prekršaja komunalni redar i ovlašteni djelatnici MUP-a u okviru svoje nadležnosti.
PRIJELAZNE I ZAVRŠNE ODREDBE

Članak 82.

Ova Odluka stupa na snagu osmog (8) dana od dana objave u „Službenom glasniku Općine Plitvička Jezera“.

Danom stupanja na snagu ove Odluke prestaje važiti Odluka o komunalnom redu („Županijski glasnik“ Ličko-senjske županije, br. 4/12).

KLASA:

URBROJ: 2125/11-03-

Korenica, 

OPĆINSKO VIJEĆE OPĆINE PLITVIČKA JEZERA
PREDSJEDNIK VIJEĆA
ANTE BIONDA       
O b r a z l o ž e n j e
Zakonska obveza sukladno članku 130. stavak 2. Zakona o komunalnom gospodarsku (NN 68/18 i 110/18 ) na snazi od 04.08.2018. godine.
Zakonom su određena načela, način obavljanja i financiranja komunalnog gospodarstva te ostala pitanja glede svrhovitog obavljanja komunalnih djelatnosti, pri čemu se pod pojmom komunalnog gospodarstva, u smislu toga Zakona, podrazumijeva obavljanje komunalnih djelatnosti, a naročito pružanje komunalnih usluga od interesa za fizičke i pravne osobe, te financiranje građenja i održavanje objekata i uređaja komunalne infrastrukture kao cjelovitog sustava na području općina, gradova i Grada Zagreba, kao i županija kada je to određeno tim Zakonom.
Zakon o komunalnom gospodarstvu, koji je do donošenja novog Zakona bio na snazi, u određenom broju slučajeva mijenjan je drugim zakonima te su tim zakonima u većoj ili manjoj mjeri paralelno uređena pitanja vezana uz određenu komunalnu infrastrukturu, njezino građenje i financiranje njezina građenja odnosno definiranja određenih komunalnih djelatnosti. 
Donošenjem novih zakona te izmjenama i dopunama zakona koji su stupili na snagu (propisi o cestama, propisi o održivom gospodarenju otpadom, propisi o građevinskoj inspekciji, propisi o zaštiti od buke, propisi o zaštiti životinja) utvrđena je ili proširena nadležnost za postupanje komunalnog redarstva. Djelokrug rada se tijekom vremena znatno proširio te ne obuhvaća isključivo nadzor komunalnog reda, nego i drugih područja, primjerice područja zaštite od buke, zaštite okoliša ili zaštite životinja. Pri tome se ovlasti redara određuju na način da se ti zakoni pozivaju na nove ovlasti, koje nisu bile obuhvaćene samim Zakonom o komunalnom gospodarstvu.                                                                                                          
Člankom 104. stavkom 1. Zakona određeno je kako u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se propisuje:

· uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,

· način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,

· uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,

· održavanje čistoće i čuvanje površina javne namjene, uključujući uklanjanje snijega i leda s tih površina.
Zbog poštivanja obveze usklađenja Odluke o komunalnom redu sa odredbama Zakona o komunalnom gospodarstvu, predlaže se donošenje nove Odluke o komunalnom redu.

